b'\n_START_ARTICLE_\nMavri\xc4\x8dni udav\n_START_SECTION_\nOpis\n_START_PARAGRAPH_\nMavri\xc4\x8dni udavi obi\xc4\x8dajno dose\xc5\xbeejo velikost med 1,5 in 1,8 metra, ve\xc4\x8dji do 2 metrov. So oran\xc5\xbenorjave barve z vrsto oran\xc5\xbenih lis na hrbtni ter temnih na bo\xc4\x8dnih straneh (nekatere podvrste so lahko brez vzorca). Trebu\xc5\xa1na stran je popolnoma bela._NEWLINE_Glava je podolgovata, po njej potekajo temne vzdol\xc5\xbene \xc4\x8drte. Okoli ust so razme\xc5\xa1\xc4\x8dene jamice s \xc4\x8dutili za infrarde\xc4\x8de toplotno sevanje.\n_START_SECTION_\nRaz\xc5\xa1irjenost\n_START_PARAGRAPH_\nMavri\xc4\x8dni udav prebiva v tropskih gozdovih in travi\xc5\xa1\xc4\x8dih. Najdemo ga v Argentini, Boliviji, Braziliji, Francoski Gvajani, Kolumbiji, Paragvaju, Surinamu, Trinidadu in Tobagu ter Venezueli. Podro\xc4\x8dje raz\xc5\xa1irjenosti se v razli\xc4\x8dnih virih razlikuje tudi zaradi razli\xc4\x8dne klasifikacije vrst oziroma podvrst.\n_START_SECTION_\nVedenje\n_START_PARAGRAPH_\nMavri\xc4\x8dni udav je talna vrsta ka\xc4\x8de, ki pa tudi pleza po drevesih. Je no\xc4\x8dna vrsta in se podnevi skriva._NEWLINE_Prehranjuje se z manj\xc5\xa1imi vreten\xc4\x8darji, kot so glodavci in pti\xc4\x8di, kot tudi v vodi \xc5\xbeive\xc4\x8de \xc5\xbeivali in ku\xc5\xa1\xc4\x8darje. Toplokrven plen lahko zazna s \xc4\x8dutilom infrarde\xc4\x8dega sevanja. Kot drugi udavi tudi mavri\xc4\x8dni udav ni strupen, temve\xc4\x8d plen ubije s stiskanjem, s katerim prekine dotok krvi v mo\xc5\xbegane in druge organe._NEWLINE_Mavri\xc4\x8dni udavi so ovoviviparni, torej ne le\xc5\xbeejo jajc, marve\xc4\x8d se ta razvijejo v samici, ki nato skoti \xc5\xbeive mladi\xc4\x8de, obi\xc4\x8dajno okoli 10 do 20 naenkrat. Mladi\xc4\x8di so ob koncu razvoja obdani z membrano, ki se tik pred kotitvijo ali tik po njej predre. \xc5\xbde ob skotitvi so popolnoma razviti in neodvisni od matere.'